### Lov om tinglysing.

### Kapitel 1. Tinglysingsmyndighetene.

**§ 1.** Tinglysing vedrørende fast eiendom hører under en eller flere registerførere under Statens kartverk i den utstrekning det er bestemt av departementet, og ellers under tingretten. Registrering etter burettslagslova kapittel 6, hører under en eller flere registerførere under Statens kartverk. En registerfører som nevnt i første og annet punktum, må ha juridisk embetseksamen eller tilsvarende. Er tingrettens forretninger delt mellom flere embetsmenn, kan departementet bestemme hvem som skal være registerfører.

       Annen tinglysning foretas ved Landsregisteret for rettigheter i løsøre (Løsøreregisteret). For slik tinglysning gjelder bestemmelsene i § 34. Registeret føres av den tjenestemann Kongen bestemmer.

       Registerføreren kan delegere sin myndighet til andre tjenestemenn etter nærmere bestemmelser gitt av departementet.

       Tinglysing av rettigheter omfatter i denne loven blant annet også tinglysning av det å stifte, forandre, overdra, behefte, anerkjenne eller oppheve en rettighet.

**§ 2.** Om habilitet gjelder reglene i forvaltningsloven § 6 første til tredje ledd, likevel slik at i tilfelle som nevnt i første ledd behøver registerføreren eller andre tjenestemenn ikke vike sete dersom saken ikke byr på tvil og ingen offentlige eller private interesser tilsier at han viker sete.

       Uansett om ugildhetsgrunn som nevnt i forvaltningsloven § 6 første til tredje ledd foreligger, kan registerføreren eller vedkommende tjenestemann foreta det som er nødvendig for at ikke noen skal lide rettstap.

       Registerføreren avgjør selv om han eller en tjenestemann er ugild. Finner registerføreren grunn til det, kan han forelegge spørsmålet for lagmannsretten til avgjørelse. Antar en tjenestemann at det for ham foreligger en ugildhetsgrunn, skal han underrette registerføreren.

**§ 3.** Avgjørelser av registerføreren kan ankes av enhver som har rettslig interesse.

       For anke etter første ledd gjelder reglene i tvisteloven og domstolloven dersom ikke annet følger av § 10. Anken hører under lagmannsretten i det lagdømme der registerføreren har sete, og behandles etter reglene om anke over kjennelser og beslutninger. Reglene i tvisteloven § 29-3 om begrensninger i ankegrunnene gjelder ikke.

### Kapitel 2. Fremgangsmåten ved tinglysing vedrørende fast eiendom.

**§ 4.** Registerføreren skal føre et tinglysingsregister for fast eiendom.

**§ 5.** Tinglysing foregår ved at rettigheten registreres i registeret etter en prøving. Kongen bestemmer ved forskrift i hvilke tilfeller prøvingen på anmodning skal kunne skje automatisk ved registreringen. Når det ikke er anmodet om automatisk prøving eller det ikke er adgang til dette, registreres rettigheten foreløpig med forbehold om prøving.

**§ 6.** Den som forlanger noe tinglyst, skal sende inn en melding til tinglysing til registerfører ved hjelp av et elektronisk skjema signert med elektronisk signatur basert på et kvalifisert sertifikat etter lov nr. 81/2001 om elektroniske signaturer. Brukes det et virksomhetssertifikat, skal saksbehandlerens navn oppgis. [Identiteten til den eller de som signerer skal bekreftes biometrisk eller ved elektroniske vitnepåtegninger etter forskrift gitt av Kongen.]

Skriftlighetskrav i lov eller avtale er ikke til hinder for tinglysing etter første ledd.

Opplysningene kan også sendes på papir etter forskrift gitt av Kongen.

Kongen gir forskrift om felles melding til tinglysing som gjelder flere rettigheter eller flere eiendommer.

**§ 7.** En rettighet regnes som meldt til tinglysing når meldingen til tinglysing, med eller uten forbehold om prøving, er registrert. Innkomsttiden til rettigheter som ikke er innsendt ved et elektronisk skjema skal likevel settes til kl. 24 den dagen opplysningene er mottatt hos registerføreren.

**§7a.** Finner registerføreren ved sin prøving at vilkårene for tinglysing ikke foreligger, skal rettigheten nektes tinglyst. Avgjørelsen treffes på grunnlag av den innsendte dokumentasjonen og andre dokumenter og bevis som foreligger. Når registerføreren finner grunn til det, kan han selv innhente opplysninger.

       Departementet kan bestemme at opplysninger eller attester som det finner nødvendig av hensyn til registerførerens kontroll, skal gis på fastsatt måte.

**§ 8.** En rettighet kan nektes tinglyst når dokumentasjonen er utydelig eller uklar så det er tvilsomt hvordan innføringen i registeret skal skje.

**§ 9.** Blir en rettighet nektet tinglyst av registerføreren, gjøres anmerkning om det i registeret. Den som har forlangt tinglysingen, skal straks underrettes om nektelsen og grunnen til den samt om adgangen til anke og fristen for det. Underretningen sendes avsenderadressen, og i rekommandert brev dersom avsenderadressen er en brevpostadresse. Er det andre som saken direkte gjelder, skal slik underretning samtidig gis til dem.

       Underretning som nevnt i første ledd skal gis også i andre tilfelle hvor noen har forlangt en forretning og ikke fått medhold ved registerførerens avgjørelse.

**§ 10.** For den som har fått underretning etter § 9, er fristen for å anke en måned fra den dag da underretningen ble sendt. For andre er fristen en måned fra den dag da vedkommende har fått eller burde ha skaffet seg kjennskap til avgjørelsen, jf. likevel §§ 10 a og 10 b.

       Om oversitting av ankefristen gjelder forvaltningsloven § 31 tilsvarende, jf. likevel §§ 10 a og 10 b.

       Registerføreren skal tilrettelegge saken for ankedomstolen og gi slik redegjørelse for saken som er nødvendig for ankedomstolen.

       Om dekning av sakskostnader av det offentlige gjelder forvaltningsloven § 36 første ledd og tredje ledd første og annet punktum tilsvarende.

**§ 10a.** Erklæres anke over at en rettighet er nektet tinglyst etter utløpet av fristen etter § 10 første ledd første punktum eller i tilfelle tredje punktum, kan anken ikke tas til følge dersom dette kan medføre tap for noen som i god tro har meldt en rettighet til tinglysing etter den rettigheten som ble nektet tinglyst.

       Er den senere meldte rettigheten en pantobligasjon som følger reglene for omsetningsgjeldsbrev, kan en anke heller ikke tas til følge dersom dette kan medføre tap for noen som i god tro har ervervet obligasjonen etter utløpet av fristen i § 10 første ledd første punktum. Innehaveren av en slik pantobligasjon som er meldt etter den rettigheten som anken gjelder, plikter etter pålegg av registerføreren å innlevere obligasjonen til påtegning om anken eller til oppbevaring under saken. Registerføreren kan nedlegge forbud mot at innehaveren avhender obligasjonen før påtegning er gitt eller anken er endelig avgjort. Anken kan ikke tas til følge uten at obligasjonen er gitt påtegning eller oppbevares hos registerføreren eller på annen betryggende måte.

**§ 10b.** Anke over at en pantobligasjon som følger reglene for omsetningsgjeldsbrev, er blitt tinglyst, kan ikke tas til følge dersom obligasjonen etter utløpet av fristen i § 10 første ledd første punktum er ervervet av noen i god tro.

       Innehaveren av obligasjonen plikter etter pålegg av registerføreren å innlevere den til påtegning om anken eller til oppbevaring under saken. § 10 a annet ledd tredje og fjerde punktum gjelder tilsvarende.

**§ 10c.** (Opphevet ved lov 29 juni 1990 nr. 47.)

**§ 11.** For enhver rettighet som er tinglyst, gir registerføreren attest om tinglysingen.

       Når dokumentasjon som gjelder fast eiendom inneholder opplysninger som avviker fra det registeret viser, skal det i attesten gjøres anmerkning om det.

       Når det tinglyses avtalepant, skal det samtidig gis attest om panterett som er meldt til tinglysing tidligere og om andre tinglyste heftelser som etter sin art og sitt omfang antas å redusere panterettens dekningsmulighet.

       Departementet kan gi nærmere forskrifter om hva attestene skal inneholde av anmerkninger og på hvilken måte de skal gis. På samme måte kan det gis forskrift om anmerkning av andre tinglyste forhold enn heftelser.

### Kapitel 3. Tinglysing som gjelder fast eiendom.

**§ 12.** Såfremt ikke annet er bestemt ved lov, må anmerkninger i tinglysingsregisteret for fast eiendom gå ut på å stifte, forandre, overdra, behefte, anerkjenne eller opheve en rettighet som har til gjenstand en fast eiendom i embedskretsen.

**§ 12a.** Hjemmel til rettighet i matrikkelenhet som etter lov om eigedomsregistrering (matrikkellova) krever oppmålingsforretning, kan ikke tinglyses før oppmålingsforretning utført og matrikkelenheten er opprettet i matrikkelen.

       Hjemmel til matrikkelenhet eller rettighet som rammes av delingsforbudet i jordlova kan ikke tinglyses uten at departementet har samtykket i delingen

**§ 13.** Bygger rettigheten på en rettshandel, kan den ikke anmerkes i registeret uten at utstederen har registerhjemmel eller samtykke av hjemmelsinnehaveren.

       Et tvangssalgsskjøte kan ikke anmerkes dersom hjemmelshaveren på det tidspunkt avgjørelsen om tvangssalg ble anmerket, ikke var saksøkt under tvangssalget eller var varslet om salget etter tvangsfullbyrdelsesloven § 11-8 første ledd. Erklæring om overføring til panthaver etter konkursloven § 117c kan bare anmerkes dersom konkursskyldneren var hjemmelshaver på det tidspunkt konkursåpningen ble anmerket.

       Et skifteskjøte kan ikke anmerkes dersom den hvis midler skiftes, mangler registerhjemmel.

       Når det ikke er bestemt ved lov, kan en dom ikke anmerkes, medmindre den er bindende for en som har registerhjemmel.

       Rettshandler som krever samtykke eller tingrettens tillatelse etter ekteskapsloven, kan bare anmerkes når samtykke eller endelig tillatelse foreligger.

       Sameiernes felles rettigheter og plikter i et eierseksjonssameie, kan anmerkes i registeret med samtykke i samsvar med eierseksjonsloven § 43 første ledd eller med samtykke av hjemmelshaverne til alle seksjonene.

**§ 14.** Registerhjemmel som eier har bare den registeret utpeker som eier eller som godtgjør at rådigheten er gått over til ham ved eierens død.

       For at en rettighet skal gi grunnlag for registerhjemmel med hensyn til eiendomsretten, må den enten gi uttrykk for et ubetinget eiendomserhverv, eller det må være tinglyst bevis for eller være en vitterlig kjensgjerning at den betingelse som erhvervet er gjort avhengig av, er opfylt.

       For registerhjemmel med hensyn til andre rettigheter gjelder tilsvarende regler.

**§ 15.** Den som har registerhjemmel til en eiendom, har også registerhjemmel til dens enkelte deler, derunder bygninger som er eller blir opført på eiendommen, medmindre registeret utpeker en annen som berettiget til disse.

       Er en leierett til en del av eiendommen anmerket i registeret og den grunn som leieretten omfatter, i medhold av bestemmelser som departementet gir, behandles som en særskilt eiendom i registeret, regnes den som har registerhjemmel til leieretten også for å ha registerhjemmel som eier av bygninger på den leiede grunn.

**§ 16.** Er det mangler ved utstederens hjemmel, kan registerføreren istedenfor å nekte rettigheten tinglyst sette en frist for å få mangelen rettet, dersom han har grunn til å tro at dette vil bli gjort innen rimelig tid. Rettigheten skal da foreløpig anmerkes i registeret med den nødvendige anmerkning. Blir mangelen ikke rettet før utløpet av fristen, skal rettigheten slettes.

**§ 17.** Skal et skjøte eller en avtalt panterett som ikke er utstedt av offentlig myndighet, kunne anmerkes i registeret, må underskriften i de tilfeller som er nevnt i § 6 tredje ledd være bekreftet i samsvar med forskrifter gitt av departementet. Det skal uttrykkelig bekreftes at underskriften er skrevet eller vedkjent i vedkommendes nærvær, og erklæres om utstederen er over 18 år. Dette gjelder også meddelelse av samtykke som nevnt i § 13 første og femte ledd.

**§ 18.** Dersom registerføreren blir opmerksom på at en innføring i registeret er uriktig eller at det på annen måte er gjort feil, skal han rette feilen. Har nogen på grunn av feilen fått uriktig oplysning, skal registerføreren så vidt det er mulig gi ham underretning om rettelsen i rekommandert brev eller på annen betryggende måte.

       Den som mener at registerets innhold er uriktig og til skade for hans rett, kan forlange tinglyst sitt krav om rettelse når han sannsynliggjør sin rett eller stiller sådan sikkerhet som registerføreren bestemmer. Godtgjør han ikke sitt krav innen en frist som registerføreren setter, skal det tinglyste slettes.

**§ 19.** Når et søksmål som er bragt inn for tingrett eller en høiere rett, gjelder rettighet over fast eiendom, kan den rett som har saken, ved kjennelse beslutte at en anmerkning om stevningen eller et utdrag av den kan tinglyses.

       Blir saken hevet eller går dommen saksøkeren imot eller blir den midlertidige forføining ophevet, skal det tinglyste slettes så snart avgjørelsen er rettskraftig.

**§ 20.** Når en rettighet er meldt til tinglysing, går den i kollisjonstilfelle foran rettserhverv som ikke er meldt til tinglysing samtidig eller tidligere.

       Rettserhverv som er meldt til tinglysing samtidig, er likestillet.

**§ 21.** Et eldre rettserverv går uten hensyn til § 20 foran et yngre, dersom dette er stiftet ved rettshandel og erververen da hans rett ble meldt til tinglysing kjente eller burde kjenne den eldre rett.

       For andre lovbestemte rettigheter enn pant har tinglysing ingen betydning, hvor ikke annet er særlig bestemt. Det samme gjelder rettserverv ved hevd.

       Rettsstiftelse som skjer gjennem forbehold ved avhendelse eller annen eiendomsovergang, går uten hensyn til § 20 foran rettserhverv som utledes fra den nye eier såfremt forbeholdet enten fremgår av grunnlaget for den nye eiers registerhjemmel eller er meldt til tinglysing på samme dato som dette. Om prioritet for panterett som sikrer lån for erverv ved tvangssalg gjelder tvangsfullbyrdelsesloven § 11-33 annet ledd annet punktum og § 11-51 fjerde ledd tredje punktum tilsvarende.

**§ 22.** Bestemmelsene i § 20 får ikke anvendelse:

|  |  |
| --- | --- |
| 1) | På overdragelse av panterett, når panteretten er registrert på annet grunnlag enn elektronisk innsending. |

|  |  |
| --- | --- |
| 2) | På håndpantsettelse av pantobligasjon som følger reglene for omsetningsgjeldsbrev og pantsettelse av en panterett som er knyttet til et innløsningspapir som ikke er et omsetningsgjeldsbrev, samt på utlegg i panterett knyttet til slike dokumenter. |

|  |  |
| --- | --- |
| 3) | På stiftelse og overdragelse av bruksrett når bruken er tiltrådt og retten er stiftet for høist 3 måneder eller kan opsies med høist tre måneders varsel eller til vanlig flyttetid med sedvansmessig varsel. |

**§ 23.** For at en rettighet som er stiftet ved avtale skal kunne stå seg overfor konkurs, må rettsstiftelsen utenfor de tilfeller som er nevnt i § 21 tredje ledd og § 22 være meldt til tinglysing før konkursåpningen. Har det vært åpnet forhandling om tvangsakkord under en umiddelbart forutgående gjeldsforhandling, jf lov om fordringshavernes dekningsrett § 1-4 sjette ledd, må rettsstiftelsen være meldt til tinglysing før åpningen av forhandling om tvangsakkord. Når rettsstiftelsen er foretatt med samtykke av gjeldsnemnda, er likevel dens gyldighet overfor konkursboet ikke avhengig av tinglysing.

       For at en rettighet som er stiftet ved avtale skal kunne stå seg ved tvangsakkord, må rettsstiftelsen utenfor de tilfeller som er nevnt i § 21 tredje ledd og § 22, være meldt til tinglysing før åpningen av forhandling om tvangsakkord.

**§ 24.** Når en rettighet som er registrert med forbehold om prøving, senere nektes tinglyst, blir det ved anvendelsen av §§ 20 og 23 å anse som om det ikke hadde vært innført.

**§ 25.** Dersom en rettighet er anmerket i registeret på uriktig måte eller ikke er prøvet 2 uker etter den er meldt til tinglysing, kan det ved dom bestemmes at rettigheten skal stå tilbake for et senere tinglyst rettserverv ved avtale. Vilkårene for dette er

|  |  |
| --- | --- |
| a) | at erververen av den senere tinglyste rett var i god tro ved innføringen i registeret, |

|  |  |
| --- | --- |
| b) | at erververen om hans rett skulle stå tilbake, ville bli voldt uforskyldt tap fordi han har stolt på registeret, og |

|  |  |
| --- | --- |
| c) | at tapet for erververen ville være vesentlig større enn for den annen om dennes rett måtte vike, eller at det ville føre til vesentlige forstyrrelser i senere tinglyste rettsforhold om den tinglyste, men feilaktig innførte rettighet skulle gå foran. |

**§ 26.** Blir det i grunnboken anmerket et dokument som ved en feil ikke først er dagbokført, får anmerkningen også den virkning som efter §§ 20 og 23 en innføring i dagboken har.

**§ 27.** Overfor den som har tinglyst en rett han har ervervet ved avtale med innehaveren av registerhjemmelen, og som var i god tro da den ble meldt til tinglysing, kan den innsigelse at registerhjemmelen skyldes ugyldig dokumentasjon, ikke gjøres gjeldende. Det samme gjelder når det i god tro er betalt leie eller avgifter til den som efter dokumentasjonen er berettiget, eller det overfor denne er foretatt opsigelse eller lignende handling.

       Disse bestemmelser gjelder dog ikke når dokumentasjonen er falsk eller forfalsket eller er ugyldig på grunn av mindreårighet eller er kommet i stand ved tvang som nevnt i avtaleloven av 31 mai 1918 § 28.

       Hvis et tinglyst hjemmelsgrunnlag eller annen dokumentasjon er ugyldig uten at dette fremgår av registeret, og ugyldigheten senere faller bort, er tinglysing av den således stiftede rett unødvendig, idet retten regnes som tinglyst samtidig med at ugyldigheten falt bort.

**§ 28.** Dersom en tinglyst heftelse ikke skal hvile på eiendommen for alltid, bortfaller den virkning av tinglysingen som er nevnt i §§ 20 og 23, når det er gått 30 år efterat heftelsen blev tinglyst, og den ikke er tinglyst på ny før den nevnte frist utløper.

       For avtalepant til offentlige innretninger, legater eller stiftelser gjelder dog ikke dette såfremt det innen utløpet av fristen blir tinglyst melding fra styret om at panteheftelsen ikke er innfridd.

     Tinglysing som knytter seg til tidligere tinglyst rettighet, avbryter ikke den frist som er nevnt i første ledd, når tinglysingen ikke inneholder en uttrykkelig gjentagelse av rettsstiftelsen. Som sådan regnes forhøielse av beløpet til en avtalt panterett.

**§ 29.** Gjelder en rettighet for en bestemt tid eller på nogens levetid, får § 28 ikke anvendelse.

       Er en minstetid uttrykkelig fastsatt, bortfaller ikke virkningen av tinglysingen i noget tilfelle før 3 år efter utløpet av minstetiden.

       For avtalepant bortfaller virkningen av tinglysingen i intet tilfelle før det er gått minst 5 år efter den dag da gjelden i sin helhet efter panterettens innhold enten skulde ha vært betalt eller som den tidligst kunde ha vært opsagt til fra kreditors side.

**§ 30.** For panterett som er stiftet ved utleggsforretning, faller virkningen av tinglysingen bort 5 år efter at forretningen er tinglyst. For skifteutlegg gjelder det samme når det er gitt pant for gjeld. For arrestforretninger og midlertidige forføyninger faller virkningen av tinglysing bort 2 år efter at forretningen eller kjennelse om forlengelse er tinglyst.

       Bestemmelsene i første ledd kommer ikke til anvendelse dersom retten blir tinglyst påny før den nevnte frist er utløpet. Fra denne og enhver senere ny tinglysing løper en ny frist av samme lengde som den første, regnet fra den siste tinglysing.

       Om avbrytelse av en frist gjelder reglene i § 28 siste ledd.

**§ 31.** Når virkningen av tinglysingen er falt bort, skal registerføreren av eget tiltak slette heftelsen.

       Det samme gjelder når den åpenbart er opphørt.

       I tilfelle av uriktig utslettelse får § 25 tilsvarende anvendelse.

**§ 32.** En heftelse skal slettes av registeret når det tinglyses bevis for at den er falt bort eller for at den berettigede samtykker i det.

       For at en pantobligasjon skal kunne slettes etter bestemmelsen i første ledd, må når ikke annet er bestemt ved lov, kvittering eller samtykke være skrevet på dokumentet eller dette må leveres inn til registerføreren til påtegning om utslettelsen. Dette gjelder likevel ikke når det i dokumentet er tatt forbehold om at det ikke kan overdras og, i den utstrekning departementet bestemmer, heller ikke når dokumentet er utstedt til offentlig bank eller lignende institusjon.

       En heftelse som er falt bort ved tvangssalg eller salg etter konkursloven § 117a, skal uten hensyn til bestemmelsen i annet ledd første punktum slettes når det registreres skjøte som viser at heftelsen er falt bort. En pantheftelse som er falt bort ved tvangsakkord, skal uten hensyn til bestemmelsen i annet ledd første punktum slettes når det registreres en stadfestelseskjennelse etter konkursloven § 52, jf. § 53, som viser at heftelsen er falt bort.

       Er det bevis som forlanges tinglyst, ikke tilstrekkelig til at heftelsen kan slettes, skal tinglysing nektes.

**§ 32a.** Er det umulig eller forbundet med uforholdsmessige vanskeligheter å få nødvendig kvittering eller samtykke til utslettelse av avtalepant, kan registerføreren når eventuell originaldokumentasjon innleveres, og det sannsynliggjøres at heftelsen er bortfalt eller ikke består, på hjemmelsinnehaverens forlangende kunngjøre en oppfordring til mulige rettighetshavere om å melde seg innen to måneder. Melder ingen seg, slettes heftelsen.

       For øvrig kan enhver heftelse slettes etter slik oppfordring når den er over 20 år gammel, og det er sannsynlig at den er opphørt.

       I tilfelle av uriktig utslettelse får § 25 tilsvarende anvendelse.

**§ 32b.** Når utmål på Svalbard opphører, skal bergmesteren sende begjæring om sletting av utmålet til tinglysing. Dersom det er tinglyst pant på utmålet, skal bergmesteren minst fire uker før begjæring om sletting fremsettes, sende skriftlig varsel til panthaveren. I varselet skal det gjøres oppmerksom på at utmålet med påhvilende heftelser vil bli begjært slettet dersom det ikke innen to uker dokumenteres at utmålet ikke er opphørt.

       Varsel kan unnlates dersom panthaveren hverken har kjent oppholdssted eller kjent fullmektig med kjent oppholdssted som kan motta varsel på vegne av panthaver. Er sletting ikke begjært innen ett år etter at varsel er sendt, kan begjæring om sletting ikke settes fram før fire uker etter at panthaveren har fått nytt varsel.

### Kapitel 4. Tinglysing som ikke gjelder fast eiendom.

**§ 33.** (Opphevet ved lov 8 feb 1980 nr. 3.)

**§ 34.** I Løsøreregisteret kan anmerkes rettigheter som ikke er nevnt i § 12, dog bare såframt tinglysingen ved lov er tillagt rettsvirkning, eller tinglysing er pålagt ved lov. Ny tinglysing kan foretas, men er ikke nødvendig om tingen skifter eier.

       Reglene i §§ 2 og 3 og kap. 2 gjelder tilsvarende så langt de passer og ikke annet følger av forskrifter gitt i medhold av § 38.

       Reglene i §§ 20, 21 og 23-32 a får tilsvarende anvendelse. Tidsfristen i § 28 første ledd skal likevel være 20 år for pant etter panteloven § 3-4, § 3-8 til 3-11, § 3-17 tredje ledd og § 4-10.

       For tinglysing, registrering eller anmerkning i Løsøreregisteret skal det betales gebyr. Departementet gir regler om gebyrenes størrelse og innkrevingsform.

       Departementet gir også regler om hvordan informasjon i Løsøreregisteret skal gjøres tilgjengelig, og kan bestemme at det skal betales gebyr for tjenestene.

**§ 34a.** For utleggspant gir registrering i Løsøreregisteret bare rettsvern når det følger av panteloven kapittel 5. Departementet kan i forskrift gi regler om sletting fra registeret av utleggspant som ikke får rettsvern ved registreringen.

       Departementet kan gi forskrift om hvilke opplysninger som skal tas inn i registeret når utleggstrekk og beslutninger om intet til utlegg skal registreres i Løsøreregisteret etter tvangsfullbyrdelsesloven §§ 7-21 og 7-25. Departementet kan i forskrift fastsette at kortvarige utleggstrekk ikke skal registreres.

       Opplysninger om utleggstrekk og beslutninger om intet til utlegg kan bare gis til advokater, finansinstitusjoner, inkassobyråer, kredittopplysningsbyråer, samt offentlige myndigheter med taushetsplikt etter forvaltningsloven eller annen lov. Opplysningene kan bare gis ut skriftlig.

       Løsøreregisteret skal av eget tiltak slette registreringen av et utleggstrekk når trekkperioden er utløpt. Registreringer av beslutninger om intet til utlegg skal slettes tre år etter at utleggsforretningen ble avholdt. Departementet kan i forskrift gi regler om det nærmere tidspunktet for slettingen.

### Kapitel 5. Forskjellige bestemmelser.

**§ 35.** Når nogen lider uforskyldt tap på grunn av tinglysingsfeil, har han rett til erstatning av staten såfremt tapet skyldes

|  |  |
| --- | --- |
| a. | at han har stolt på en tinglysingsattest eller pantattest, |

|  |  |
| --- | --- |
| b. | at en rettighet ikke er blitt tinglyst eller er blitt tinglyst for sent, |

|  |  |
| --- | --- |
| c. | at en rettighet efter § 25 må stå tilbake for en senere tinglyst rettighet, |

|  |  |
| --- | --- |
| d. | at en rettighet som nevnt i § 27 annet ledd er blitt tinglyst og noen i god tro har fått registrert en rett han har ervervet ved avtale i tillit til at den tinglyste rettigheten var gyldig. |

       Like med tinglysingsfeil anses ved anvendelsen av første ledd bokstav a at en heftelse som i samsvar med § 11 tredje ledd annet punktum er unnlatt anmerket i attesten, senere viser seg likevel å redusere panterettens dekningsmulighet.

**§ 36.** Ved pantedokument forståes i denne lov ethvert dokument som gir uttrykk for en panterett, stiftet ved avtale.

**§ 37.** Om beregning av frister efter denne lov gjelder reglene i loven om domstolene.

       Når en frist skal regnes fra tinglysingen av en rettighet, regnes den fra innkomsttiden.

**§ 38.** Departementet kan gi nærmere forskrifter om hvordan registrene skal innrettes og føres, og om framgangsmåten for øvrig ved tinglysing. På samme måte kan det gis forskrifter om hvorledes rettigheter skal være dokumentert for å kunne tinglyses, herunder om godkjenning av mønstre for bestemte rettighetstyper og om bruk av godkjente mønstre.

       Departementet kan også gi de forskrifter som det ellers finner påkrevd til gjennomføring av loven, herunder om hvordan publikum skal ha adgang til registrenes opplysninger.

**§ 38a**. Når en matrikkelenhet registrert i tinglysingsregisteret for fast eiendom tilhører noen som ikke har registerhjemmel, kan den som utøver eierrådigheten og som skriftlig erklærer å være eier, derved få registerhjemmel dersom han sannsynliggjør at han, alene eller sammen med sin hjemmelsmann, har vært eier i minst 20 år. Finner registerføreren at disse vilkår er til stede, kunngjør han en oppfordring til mulige eiere om å melde seg innen en frist som settes til minst 1 måned. Melder ingen seg, anmerker registerføreren at registerhjemmelen er i orden.

**§ 38b.** Eiendom ervervet til veg- eller jernbaneformål som eies av stat, fylkeskommune eller kommune, kan vedkommende myndighet få registerhjemmel til som eier når

|  |  |
| --- | --- |
| a) | vedkommende myndighet erklærer å være eier, og |

|  |  |
| --- | --- |
| b) | enheten er registrert i matrikkelen, og kommunen erklærer at klagefristen etter lov om eigedomsregistrering er utløpt, eller klage er avgjort. |

      Finner registerføreren at vilkårene er oppfylt, oppretter han en registerenhet og tinglyser erklæringen etter bokstav a som hjemmelsgrunnlag.

       Departementet kan gi nærmere regler om erklæringen etter første ledds bokstav a.

**§ 39.** Følgende overgangsbestemmelser skal gjelde:

       1. - - -

       2. For forretninger som nevnt i § 30, jfr. § 34, får den hittil gjeldende lovgivning om utslettelse anvendelse såfremt forretningen er tinglyst før denne lovs ikrafttreden. Blir forretningen tinglyst påny efter dette tidspunkt, får de nevnte bestemmelser anvendelse. Bestemmelsene i §§ 13 og 17 får ikke anvendelse på dokumenter som er oprettet før denne lovs ikrafttreden.

       3. - - -

       4. Kongen kan treffe bestemmelser om at enkelte av reglene om fremgangsmåten ved tinglysing inntil videre ikke skal gjelde, enten for hele riket eller for enkelte embedskretser.

**§ 39a.** (Opphevet ved lov 8 feb 1980 nr. 3.)

**§ 40.** Følgende lovbestemmelser opheves: - - -

**§ 41.** Følgende endringer gjøres i andre lover: - - -

**§ 42.** Når en lov henviser til en bestemmelse som opheves ved denne lov, skal henvisningen gjelde den tilsvarende bestemmelse i denne lov.

**§ 43.** Denne lov trer i kraft 1 januar 1936.